Zelenskıy, Qırım oğrunda küreşmege azır olmağanını köstere – Ahtem Çiygoz
05 noyabr 2019, 15:27
Qırımtatar Milliy Meclisiniñ reis muavini, «Yevropeyska solidarnist» siyasiy küçüniñ Ukraina halq deputatı Ahtem Çiygoznıñ fikirince, Ukraina prezidenti Volodımır Zelenskıy «Rusiye prezidenti Vladimir Putinnen norman formatında körüşmege» ve «ilhaq etilgen Qırımnı qaytarmaq içün küreşmege azır degil». Bu aqta noyabrniñ 5-nde siyasiy küçniñ saytında haber etile.
«Zelenskıynıñ taqımı prezident bu körüşüvge azır olğanını ne qadar aytsa da, keri çekilüv ve Ukraina içün ciddiy qavğanen yekünlengen Trump ile soñki körüşüvi köz ögüne alınsa, prezident ve taqımınıñ bu körüşüvge azır olğanınen bağlı çoq şübhe bar», – dedi Çiygoz.
Onıñ fikirince, Zelenskıynıñ Putin ile körüşüv israrlığı «ya qarşısında kim olğanını añlamağanınen, ya da bu körüşüvniñ Ukraina içün aqibetlerini tolusınen añlamağanınen bağlı».
Çiygoznıñ qayd etkenine köre, Zelenskıynıñ Qırım fikirleri «azır degil, Donbastaki keri çekilüv areketleri ise Qırımğa pek tesir ete».
«Çünki Qırım da ortaqlarımıznıñ daa qararlı olmasını talap ete. Olar böyle olıp, Qırımnıñ azat etilüv meselesi çezilecegine ümüt bergen edi. Bugün ise halqara ortaqlarımızğa istinaf etmege tırışamız, amma özümiz keri çekilemiz», – dedi siyasetçi.
Zelenskıy ya da taqım vekilleri bu laflarnı daa izaatlamadı. Zelenskıy, Mariupolde Birlik forumında çıqışta bulunıp, «Qırımnı cenk yolunen tez ve qolay qaytarırmız dep tüşünmek yañlış» olğanını ayttı.